CELEX: C2004/262/89
Language: da
Date: 2004-10-23 00:00:00
Title: Sag T-317/04: Sag anlagt den 3. august 2004 af Kongeriget Danmark mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/47
            
         Sag anlagt den 3. august 2004 af Kongeriget Danmark mod Kommissionen for De Europæiske Fællesskaber
   (Sag T-317/04)
   (2004/C 262/89)
   Processprog: dansk
   Ved De Europæiske Fællesskabers Ret i Første Instans er der den 3. august 2004 anlagt sag mod Kommissionen for De Europæiske Fællesskaber af Kongeriget Danmark ved befuldmægtigede Jørgen Molde bistået af advokaterne Peter Biering og Kim Lundgaard Hansen.
   Sagsøgeren har nedlagt følgende påstande:
   
               —
            
            
               Kommissionens beslutning af 19. maj 2004 om Danmarks foranstaltninger til fordel for TV 2/Danmark annulleres.
            
         
               —
            
            
               Subsidiært: Kommissionens beslutning af 19. maj 2004 om Danmarks foranstaltninger til fordel for TV 2/Danmark annulleres, for så vidt angår artikel 2.
            
         
               —
            
            
               Mere subsidiært: Kommissionens beslutning af 19. maj 2004 om Danmarks foranstaltninger til fordel for TV 2/Danmark annulleres, for så vidt angår artikel 2, 3 og 4.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Med den anfægtede beslutning har Kommissionen godkendt den støtte, der i årene fra 1995 til 2002 er ydet til TV2/DANMARK i form af licensmidler og visse andre foranstaltninger som forenelig med Fællesmarkedet med undtagelse af et beløb på 628,2 mio. DKK, som ifølge Kommission udgør ulovlig statsstøtte, og som Kongeriget Danmark tilpligtes at tilbagesøge fra TV 2/DANMARK A/S.
   Til støtte for de nedlagte påstande gør den danske regering gældende, at Kommissionens beslutning af 19. maj 2004
   
               —
            
            
               lider af væsentlige formelle mangler;
            
         
               —
            
            
               er i strid med traktatens artikel 295, traktatens regler om statsstøtte i artikel 87, stk. 1, og artikel 86, stk. 2, protokollen om offentlig radio- og tv-virksomhed i medlemsstaterne samt
            
         
               —
            
            
               er i strid med Rådets forordning nr. 659/1999 (1) og Kommissionens direktiv nr. 80/723 (2).
            
         Til støtte for den principale annullationspåstand gør den danske regering gældende,
   
               —
            
            
               at kontradiktionsprincippet er tilsidesat, hvilket har haft konkret betydning for regeringens muligheder for at forsvare sig og dermed resultatet i Kommissionens beslutning;
            
         
               —
            
            
               at hverken de licensmidler, der er tilført TV2, eller de reklameindtægter, der er tilført TV2 via TV2-Fonden indtil dens nedlæggelse i 1997, er statsstøtte, da de ikke udgør støtte ydet ved hjælp af statsmidler i artikel 87's forstand;
            
         
               —
            
            
               at den kapital, der er oparbejdet i TV2 i perioden 1995-2002, udgør en rimelig fortjeneste ved TV2's udførelse af public service-opgaverne og dermed ikke en »overkompensation«, som kan anses for statsstøtte, der er uforenelig med traktaten;
            
         
               —
            
            
               at der er fejl i Kommissionens opgørelse af »overkompensationen«;
            
         
               —
            
            
               at der ikke foreligger statsstøtte, selv om de midler, der er tilført TV2, overstiger nettoomkostningerne ved udførelsen af public serviceforpligtelserne, fordi de tilførte midler ikke faktisk er benyttet til krydssubsidiering af TV2's kommercielle aktiviteter og dermed ikke fordrejer konkurrencen;
            
         
               —
            
            
               at eventuelt tilførte statsmidler til TV2 må anses for tilført i overensstemmelse med det markedsøkonomiske investorprincip, hvorfor der ikke er ydet statsstøtte.
            
         
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).
   
      (2)  Kommissionens direktiv (EF) nr. 80/723/EØF af 25.6.1980 om gennemskueligheden af de økonomiske forbindelser mellem medlemsstaterne og de offentlige virksomheder (EFT L 195, s. 35).